

VENDIM
Nr. 457, datë 10.6.2020

PËR MËNYRËN E ORGANIZIMIT DHE TË FUNKSIONIMIT TË DREJTORISË SË PËRGJITHSHME TË PARANDALIMIT TË PASTRIMIT TË PARAVE

Në mbështetje të nenit 100 të Kushtetutës, të pikës 4, të nenit 21, të ligjit nr. 9917, datë 19.5.2008, “Për parandalimin e pastrimit të parave dhe financimit të terrorizmit”, të ndryshuar, dhe të ligjit nr. 90/2012, “Për organizimin dhe funksionimin e administratës shtetërore”, me propozimin e ministrit të Financave dhe Ekonomisë, Këshilli i Ministrave

VENDOSI:

I. DISPOZITA TË PËRGJITHSHME
1. Ky vendim parashikon mënyrën e organizimit dhe të funksionimit të Drejtorisë së Përgjithshme të Parandalimit të Pastrimit të Parave (në vijim DPPPP), si person juridik, publik, buxhetor, në varësi të ministrit përgjegjës për financat (në vijim ministri), me seli në Tiranë. DPPPP-ja financohet nga buxheti i shtetit dhe burime të tjera të ligjshme, sipas legjislacionit në fuqi.
2. Misioni i DPPPP-së është të sigurojë parandalimin e pastrimit të parave dhe të produkteve që burojnë nga veprat penale, si dhe parandalimin e financimit të terrorizmit, duke bashkëpunuar me institucionet/organet kompetente kombëtare e ndërkombëtare për të zbuluar dhe luftuar pastrimin e parave dhe financimin e terrorizmit.
3. DPPP-ja ka si fushë përgjegjësie: 
a) parandalimin e pastrimit të parave dhe produkteve që burojnë nga veprat penale; 
b) parandalimin e financimit të terrorizimit.
4. DPPP-ja ushtron funksionet e autoritetit përgjegjës, sipas legjislacionit në fuqi për parandalimin e pastrimit të parave dhe financimit të terrorizmit, si dhe shërben si njësi e specializuar financiare për parandalimin dhe luftën kundër pastrimit të parave dhe financimit të terrorizmit.
II. PËRGJEGJËSITË FUNKSIONALE TË DREJTORISË SË PËRGJITHSHME TË PARANDALIMIT TË PASTRIMIT TË PARAVE
DPPP-ja ka përgjegjësi të organizojë punën për: 
a) ushtrimin e funksionit për parandalimin e pastrimit të parave dhe produkteve që burojnë nga veprat penale; 
b) ushtrimin e funksionit për parandalimin e financimit të terrorizmit; 
c) mbledhjen, analizimin dhe shpërndarjen tek agjencitë e zbatimit të ligjit të të dhënave për veprimtaritë e mundshme të pastrimit të parave dhe financimit të terrorizmit.
III. ORGANIZIMI DHE FUNKSIONIMI I DREJTORISË SË PËRGJITHSHME TË PARANDALIMIT TË PASTRIMIT TË PARAVE
1. DPPPP-ja e shtrin veprimtarinë e saj në të gjithë territorin e Republikës së Shqipërisë dhe organizohet në nivel qendror.
2. Struktura dhe organika e DPPPP-së miratohen me urdhër të Kryeministrit, sipas përcaktimeve të legjislacionit në fuqi për organizimin dhe funksionimin e administratës shtetërore.
3. Rregullorja për metodat e brendshme të punës dhe sjelljen e personelit të DPPPP-së miratohet nga ministri, me propozimin e drejtorit të përgjithshëm.

4. DPPP-ja bashkëpunon me institucionet shtetërore dhe autoritetet e tjera kompetente të zbatimit të ligjit apo të inteligjencës, për çështjet e pastrimit të produkteve të veprës penale, veprat penale ose veprimtaritë kriminale, që gjenerojnë produktet e veprës penale dhe të financimit të terrorizimit. DPPP-ja mund të nënshkruajë marrëveshje bashkëpunimi, dy ose shumëpalëshe, me këto institucione apo autoritete.
5. DPPPP-ja drejtohet nga drejtori i përgjithshëm, i cili ka këto detyra dhe përgjegjësi:
a) drejton aktivitetin e DPPPP-së mbi bazën e legjislacionit në fuqi dhe të akteve nënligjore të nxjerra në zbatim të tij;
b) informon në mënyrë periodike, me shkrim, për aktivitetin e DPPPP-së, Komitetin e Bashkërendimit të Luftës kundër Pastrimit të Parave;
c) organizon dhe drejton analiza periodike të aktivitetit të DPPPP-së;
ç) krijon grupe pune për çështje specifike të punës së DPPPP-së dhe monitoron ecurinë e përmbushjes së qëllimit të tyre; 
d) përfaqëson DPPPP-në në marrëdhënie me të tretët, brenda dhe jashtë vendit;
dh) miraton programe të kualifikimit profesional të punonjësve të DPPPP-së;
e) drejton dhe orienton punën e grupit teknik ndërinstitucional për parandalimin e pastrimit të parave, në kuadrin e Komitetit të Bashkërendimit të Luftës kundër Pastrimit të Parave;
ë) merr vendim për kundërvajtjet administrative të kryera nga subjektet e legjislacionit në fuqi për parandalimin e pastrimit të parave dhe financimin e terrorizmit; 
[bookmark: _GoBack]f) raporton me shkrim te ministri përgjegjës dhe Kryeministri, sa herë që i kërkohet, por jo më pak se dy herë në vit;
g) është përgjegjës për ngritjen dhe zhvillimin e sistemit të kontrollit të brendshëm në institucion, në mbështetje të dispozitave ligjore në fuqi;
gj) kryen çdo funksion tjetër si titullar institucioni, sipas legjislacionit në fuqi. 
6. Drejtori i përgjithshëm i DPPP-së emërohet, lirohet ose shkarkohet nga detyra me vendim të Këshillit të Ministrave, me propozimin e ministrit përgjegjës për financat. Marrëdhëniet e punës së nëpunësve të DPPP-së, përfshirë strukturën e teknologjisë së informacionit, rregullohen në bazë të dispozitave të legjislacionit për nëpunësin civil. Marrëdhëniet e punës së punonjësve administrativë rregullohen në bazë të dispozitave të Kodit të Punës.
7. DPPPP-ja ka stemën, logon dhe vulën zyrtare. Stema e drejtorisë ka shënimet “Republika e Shqipërisë, Ministria e (emri i ministrisë përgjegjëse), “Drejtoria e Përgjithshme e Parandalimit të Pastrimit të Parave”, në përputhje me përcaktimin e vendimit të Këshillit të Ministrave, për mënyrën e përdorimit të stemës së Republikës së Shqipërisë.
8. Vula e DPPPP-së ka elementet dhe formën e përcaktuar në vendimin e Këshillit të Ministrave për rregullat e prodhimit, të administrimit, të kontrollit dhe të ruajtjes së vulave zyrtare. Vula prodhohet, administrohet dhe ruhet në përputhje me legjislacionin në fuqi.
IV. DISPOZITA KALIMTARE DHE TË FUNDIT
1. Vendimi nr.922, datë 21.12.2011, i Këshillit të Ministrave, “Për mënyrën e organizimit dhe funksionimit të Drejtorisë së Përgjithshme të Parandalimit të Pastrimit të Parave”, shfuqizohet.
2. Ngarkohet drejtori i përgjithshëm i DPPPP-së që, brenda 3 (tre) muajve nga hyrja në fuqi e këtij vendimi, të marrë masat për hartimin dhe paraqitjen e propozimit për miratimin e rregullores për metodat e brendshme të punës dhe sjelljen e personelit. 
3. Ngarkohen Ministria e Financave dhe Ekonomisë dhe Drejtoria e Përgjithshme e Parandalimit të Pastrimit të Parave për zbatimin e këtij vendimi.
Ky vendim hyn në fuqi pas botimit në Fletoren Zyrtare.

